b'\n_START_ARTICLE_\nJetra\n_START_PARAGRAPH_\nJetra so za vreten\xc4\x8darje zna\xc4\x8dilen organ. Imajo osrednjo vlogo v presnovi in \xc5\xa1tevilne druge naloge, kot je razstrupljevanje zdravil, skladi\xc5\xa1\xc4\x8denje glikogena in sinteza plazemskih proteinov. V njih nastaja \xc5\xbeol\xc4\x8d, ki je udele\xc5\xbeen pri prebavi. Medicinski izrazi, ki so povezani z jetri, se pogosto za\xc4\x8dnejo s hepato- ali hepati\xc4\x8den, kar izvira iz starogr\xc5\xa1ke besede za jetra, hepar.\n_START_SECTION_\nAnatomija\n_START_PARAGRAPH_\nJetra odraslega \xc4\x8dloveka tehtajo navadno med 1,0 in 2,5 kilogramov. So mehek, ro\xc5\xbenatorjav kot bumerang oblikovan organ. Poleg ko\xc5\xbee so najve\xc4\x8dji organ na\xc5\xa1ega telesa. Le\xc5\xbeijo tik pod prepono na desni strani zgornjega abdomna, desno od \xc5\xbeelodca. V njihovi bli\xc5\xbeini je tudi \xc5\xbeol\xc4\x8dnik, kjer se skladi\xc5\xa1\xc4\x8di \xc5\xbeol\xc4\x8d._NEWLINE_Jetra so razdeljena v re\xc5\xbenje ali lobuse. Desni jetrni re\xc5\xbeenj je najve\xc4\x8dji. Od levega je lo\xc4\x8den s srpasto jetrno vezjo (falciformnim ligamentom), od kavdatnega s spodnjo votlo veno, od kvadratnega pa z \xc5\xbeol\xc4\x8dnikom. Levi jetrni re\xc5\xbeenj je manj\xc5\xa1i, lo\xc4\x8den od desnega s falciformnim ligamentom, od kvadratastega in kavdatnega pa s fisurama za okroglo jetrno vez in venski ligament. Kavdatni re\xc5\xbeenj je  izbo\xc4\x8denje v zadaj\xc5\xa1njem delu visceralnega povr\xc5\xa1ja jeter, ki ga omejujejo jetrna lina, sulkus spodnje votle vene in narasti\xc5\xa1\xc4\x8de hepatogastri\xc4\x8dnega ligamenta. Kvadratni re\xc5\xbeenj je predel v sprednjem delu visceralnega povr\xc5\xa1ja jeter, ki ga omejujejo jetrna lina, \xc5\xbeol\xc4\x8dnik in okrogla jetrna vez._NEWLINE_Jetra oskrbujeta dve glavni krvni \xc5\xbeili, jetrna arterija (arteria hepatica) in portalna vena (vena portae). Sem se steka kri iz vranice, trebu\xc5\xa1ne slinavke in tankega \xc4\x8drevesa. Tako jetra predelujejo hranila in stranske proizvode prebave hrane. Iz jeter se kri steka po jetrnih venah (venae hepaticae)neposredno v spodnjo votlo veno (vena cava inferior)._NEWLINE_\xc5\xbdol\xc4\x8d, ki nastaja v jetrih, se steka v \xc5\xbeol\xc4\x8dne kanalikule, ki se zdru\xc5\xbeujejo v \xc5\xbeol\xc4\x8dne vode. Ti se kon\xc4\x8dno stekajo v desni in levi jetrni vod, ki se zdru\xc5\xbeita v skupni jetrni vod (ductus hepatis communis). \xc5\xbdol\xc4\x8d lahko takoj vstopi v dvanajstnik, ali pa se prehodno uskladi\xc5\xa1\xc4\x8di v \xc5\xbeol\xc4\x8dniku._NEWLINE_Jetra so eden redkih notranjih organov, ki so sposobni naravne regeneracije. Lahko se popolnoma obnovijo tudi, kadar je ostala le \xc5\xa1e \xc4\x8detrtina neprizadetega tkiva.\n_START_SECTION_\nRazvoj\n_START_PARAGRAPH_\nV 3. tednu razvoja zarodka zraste iz dna prednjega \xc4\x8drevesa endodermalni jetrni divertikel ter raste v mezenhim pre\xc4\x8dnega pretina (septum transversum). Izvorni jetrni divertikel se razveji v \xc5\xa1tevilne jetrne povezke, ki so tesno povezani z mezenhimom pre\xc4\x8dnega pretina. Hkrati z rastjo jetrnih povezkov nastaja tudi sistem \xc5\xbeol\xc4\x8dnih izvodil, med jetrnimi povezki pa so tudi sinusoidi, preko katerih poteka izmenjava hranil in stranskih produktov presnove z jetrnimi celicami (hepatociti). Jetra hitro rastejo in postopoma postanejo prevelika za pre\xc4\x8dni pretin ter rastejo v ventralni mezenterij v trebu\xc5\xa1ni votlini. Ventralni mezenterij med jetri in trebu\xc5\xa1no steno imenujemo srpasta jetrna vez (falciformni jetrni ligament), ventralni mezenterij med jetri in \xc5\xbeelodcem pa mali omentum ali pe\xc4\x8dica (omentum minus). Jetra rastejo, imajo vse bolj zapleteno zgradbo, hkrati zorijo tudi hepatociti. Hepatociti za\xc4\x8dnejo proizvajati \xc5\xa1tevilne snovi, albumine, glikogen, se\xc4\x8dnino itd. \xc5\xbee pred rojstvom, ob rojstvu pa so \xc5\xbee popolnoma zreli. Pomembna funkcija jeter je hemopoeza (tvorba krvnih celic), ki poteka v jetrih v 2. trimese\xc4\x8dju. Hematopoetske celice, ki pridejo v jetra od drugod, se naselijo v majhnih skupkih ob hepatocitih. V 12. tednu za\xc4\x8dnejo jetra proizvajati \xc5\xbeol\xc4\x8d, ki potuje po \xc5\xbeol\xc4\x8dnih izvodilih, se kopi\xc4\x8di v \xc5\xbeol\xc4\x8dniku in se izlije v prebavno cev. \xc5\xbdol\xc4\x8d obarva otro\xc5\xa1ko smolo (mekonij) temnozeleno.\n_START_SECTION_\nPresaditev jeter\n_START_PARAGRAPH_\nPresaditev jeter omogo\xc4\x8da zdravljenje bolnikov z nepopravljivo jetrno odpovedjo. Do tega najve\xc4\x8dkrat pride ob kroni\xc4\x8dnih boleznih, ki vodijo v cirozo, kot npr. kroni\xc4\x8dni hepatitis C, alkoholizem, avtoimunski hepatitis idr. Redkeje gre za fulminantno jetrno odpoved, kjer se jetra nepopravljivo okvarijo v nekaj dneh do nekaj tednih. Darovalci presadkov so ve\xc4\x8dinoma nedavno umrli zaradi okvare mo\xc5\xbeganov.\n_START_SECTION_\nJetra kot hrana\n_START_PARAGRAPH_\nJetra ptic in sesalcev so bogata z vitaminom A. V prevelikih koli\xc4\x8dinah (zlasti pri u\xc5\xbeivanju polarnih \xc5\xbeivali), lahko to povzro\xc4\x8di zastrupitev.'